Vrou kritiek ná aanval op kleinhoeweArgieffoto: SAPD, Facebook ŉ Vrou is in ŉ kritieke toestand in die hospitaal nadat sy tydens ŉ aanval op ŉ kleinhoewe in die Muldersdrift-gebied in Gauteng geskiet is. Konst. Lucky Matome, woordvoerder van die polisie, het gesê die polisie is Saterdag omstreeks 20:30 na die kleinhoewe in die Rietfontein-gebied ontbied en het die vrou aangetref waar sy in ŉ plas bloed gelê het. “Die voorlopige ondersoek dui daarop dat die vrou tydens ŉ huisroof in haar rug geskiet is. Dit is nie duidelik hoeveel verdagtes by die hartelose misdaad betrokke was nie,” het Matome gesê. Hy het gesê selfone, ŉ tuisteaterstel en ŉ onbevestigde bedrag kontant is uit die huis gesteel. “Daar kon nie veel inligting by die slagoffer verkry word nie, aangesien sy in ŉ kritieke toestand was. Sy is na ŉ hospitaal gehaas vir dringende mediese behandeling.” ŉ Saak van poging tot moord en huisroof word ondersoek. Die aanval kom net ŉ dag nadat ŉ man Vrydagoggend op ŉ kleinhoewe ook in die Rietfontein-gebied in Muldersdrift doodgeskiet is. Maroela Media het vroeër berig die man het omstreeks 05:45 ŉ geluid buite op die kleinhoewe gehoor en uit die huis gegaan om ondersoek in te stel. ŉ Skietgeveg het tussen hom en die verdagtes ontstaan en die man is in sy bolyf gewond. Hy het op die toneel gesterf. Matome het gesê die SAPD in die Wes-Rand is baie bekommerd oor die toenemende aantal aanvalle op kleinhoewes in die gebied. Enigiemand met meer inligting word versoek om die Muldersdrift-polisie by 011 952 4600 of die Wes-Rand-trio-taakspan by 079 496 6288 te nader.